খুলনা অফিস : খুলনার কয়রা উপজেলা সদর থেকে ২০/২৫ কিলোমিটার দূরে দক্ষিণ বেদকাশি ইউনিয়ন। আবার উপজেলা সদরের উত্তরের ১৪ কিলোমিটার দূরে অবস্থিত উপজেলা স্বাস্থ্য কমপ্লেক্স। অর্থাৎ ৩৫ থেকে ৪০ কিলোমিটার পথ পাড়ি দিয়েই একটি উপজেলার বাসিন্দাদের সরকারি স্বাস্থ্যসেবা নিতে হয়। পক্ষান্তরে উপজেলা স্বাস্থ্য কমপ্লেক্সসহ উপজেলার স্বাস্থ্যসেবা কেন্দ্রগুলোতেও রয়েছে ব্যাপক জনবল সংকট। শুধুমাত্র চিকিৎসক সংকটই আছে ২২ জন। যেখানে থাকার কথা ২৯জন। পদায়ন করা হলেও উপজেলা স্বাস্থ্য কমপ্লেক্সে চিকিৎসকরাও যেতে নারাজ লবণাক্ততাসহ যাতায়াত ব্যবস্থার দুরাবস্থার কারণে। সব মিলিয়ে সরকারি স্বাস্থ্যসেবা দিতে ব্যর্থ হওয়ার কারণেই খুলনার একেবারে দক্ষিণের সুন্দরবন সংলগ্ন কয়রা উপজেলায় গড়ে উঠেছে একাধিক নাম সর্বস্ব এমনকি অবৈধ প্রাইভেট ক্লিনিক ও ডায়াগনষ্টিক সেন্টার। যেসব প্রতিষ্ঠান থেকে স্বাস্থ্যসেবা নিতে গিয়ে স্থানীয় মানুষগুলো প্রতিনিয়তই নাজেহাল হচ্ছেন। প্রায়ই রোগী মৃত্যুর ঘটনা ঘটছে ওইসব নাম সর্বস্ব ক্লিনিকে।